בס"ד ראה מידעתי תשעז

**כחה של ראייה**

**כחה של ראייה**

כמה פעמים בחיינו אומרים לנו: 'הכל תלוי בך', 'הכל תלוי איך אתה רואה את הדברים', 'תראה את הנפילה כהזדמנות לפרוץ קדימה'. עיקר הענין מאיזו נקודת מבט מביטים אנו על חיינו. בפרשתנו התורה נותנת לנו את האפשרות לבחור בין הברכה לבין הקללה. ופותחת במילה **'ראה'** ולא כתבה 'הנה אנוכי **נותן**...' אלא '**ראה** אנוכי נותן...', ללמדנו את כח הראיה, לראות ברכה או לראות קללה, זה עניין סובייקטיבי, יש שבאותו דבר אדם אחד יראה ברכה והשני קללה. במה תלויה ההבחנה הזו? בעומק המבט האמוני, בהסתכלות למרחוק, לא ראייה מצומצמת-עכשווית, אלא ראייה לטווח ארוך. הברכה והקללה תלויים ב'ראה' של האדם, יש אדם שיש לו שפע רב אך תמיד רואה מצוקה ועצב- האם זו ברכה? ויש אדם שיש לו בצמצום אך רואה חיוב ושמחה- האם זו קללה?

דוגמא לכך מהפטרת השבוע, הנביא ישעיהו מנבא לנו שלעתיד לבוא אבני וחלונות ירושלים יהיו מאבנים טובות ומרגליות: 'עניה סוערה לא נוחמה... ושמתי כדכד שמשותייך ושעריך כאבני אקדח וכל גבולך לאבני חפץ', שואל הרב זוין זצ"ל הרי החזון הגדול לאחרית הימים הוא רוחני ולא חזון של גשמי? ועונה שלעתיד לבוא נגיע ל לראייה רוחנית גם על האבנים הטובות והמרגליות.

זה כוחה של הראייה שהתורה מציעה לנו בתחילת הפרשה, הברכה והקללה אינם עניין אובייקטיבי אלא 'הכל תלוי בך', 'הכל תלוי איך אתה רואה את הדברים', בעצם נקודת הראייה שלך היא זו שתקבע האם הדבר יהיה ברכה או חלילה, קללה.